Nóg ŉ motorreus in die sop oor vervalste dataArgieffoto Die internasionale motorvervaardiger Nissan het dié week erken dat hy data oor sy brandstofverbruik en uitlaatgasse “doelbewus verander” het om dié koopopsie meer aantreklik op papier te maak. Nissan het in ŉ verklaring gesê die vervalsing van data is ontdek nadat die vervaardiger hom oopgestel het vir vrywillige toetse van sommige van sy bedrywighede. Dit is nog nié bekend hoeveel voertuie deur die vervalste data geraak word nie. Die vervaardiger het gesê die toetse van uitlaatgasse en brandstofverbruik het “afgewyk van die voorgeskrewe toetsomgewing”. Daarbenewens is inspeksieverslae opgestel “gebaseer op gewysigde meetwaardes”. Nissan het intussen om verskoning gevra en gesê hy het ŉ volledige ondersoek van stapel gestuur. “Nissan verstaan die besorgdheid wat belanghebbendes ervaar ná verlede jaar se skandaal oor die laaste voertuiginspeksieproses. Proaktiewe inisiatiewe om die herhaling van sulke kwessies te voorkom, het gelei tot die ontdekking van hierdie wangedrag – en die vervalsing van data is vir ons ŉ groot jammerte,” lui die verklaring. Dit is nog onduidelik watter motors in die jongste skandaal geraak word. Dít kom kort nadat Nissan in Oktober verlede jaar nagenoeg 1,2 miljoen voertuie herroep het nadat die finale inspeksie van dié motors glo deur leerlinginspekteurs gedoen is wat nié behoorlike magtiging het om ŉ voertuig vir die verkopemark goed te keur nie. Die vervaardiger is daaraan skuldig bevind dat hy plaaslike wette, wat juis die inspeksie van ongematigdes verhoed, jare lank oortree het. Motorvervaardigers wêreldwyd is onder die loep sedert dit aan die lig gekom het dat Volkswagen motors met onwettige sagteware verkoop het wat geprogrammeer is om uitlaatgasbeheerkontroles aan te skakel tydens laboratoriumtoetse en dit weer af te skakel wanneer die motor bestuur word. Ondersoekbeamptes het destyds bepaal dat die voertuie meer as 40 keer die wetlike beperking op stikstofoksied uitlaat, wat tot asemhalingsprobleme vir mense kon lei. Die motorvervaardiger het in 2017 ŉ plan aangekondig waar hy meeste van die dieselvoertuie sou herstel wat betrokke was in die skandaal. Bykomende bronne: Forbes, Euronews